Djamel Mesbah

Karier awal

Mesbah memulakan karier bola sepaknya dengan bermain untuk pasukan belia Perancis US Annecy-le-Vieux sebelum ditemui oleh pencari bakat dari kelab Swiss, Servette FC pada tahun 2001. Dia beraksi dalam skuad belia Servette FC sebelum membuat penampilan seniornya pada musim 2003-04, bermain 11 perlawanan dan menjaringkan 3 gol.

Switzerland

Pada musim panas tahun 2004, dia meninggalkan kelab itu untuk menyertai FC Basel. Banyak digunakan sebagai pemain gantian, dia hanya berjaya membuat 11 penampilan dan menjaringkan 1 gol. Pada bulan Januari 2006, dia dipinjamkan kepada FC Lorient yang bermain dalam Ligue 2 pada masa itu. Walau bagaimanapun, dia mengalami kecederaan sebelum membuat penampilan sulungnya dan tidak pernah beraksi untuk mereka selepas itu. Pada musim panas tahun 2006, dia menyertai FC Aarau, sebuah kelab Swiss yang beraksi dalam liga divisyen dua negara itu. Dia kekal di sana selama dua musim dan banyak beraksi dalam kesebelasan utama. Dia ditandatangani oleh FC Luzern pada 1 Julai 2008, tetapi hanya berjaya membuat 6 penampilan, kesemuanya sebagai pemain gantian.

AS Avellino 1912

Pada 1 September 2008, dia ditandatangani oleh kelab Itali, A.S. Avellino 1912.

US Lecce

Pada bulan Julai 2009 dia ditandatangani oleh U.S. Lecce. Di Lecce, dia kebanyakannya bermain sebagai pemain sayap kiri, tetapi kadang-kadang bermain sebagai pemain tengah atau pertahanan kiri. Kebolehannya bermain di pelbagai posisi menarik minat beberapa kelab Itali.

AC Milan

Pada 18 Januari 2012, US Lecce mengumumkan bahawa Mesbah akan meninggalkan kelab itu untuk menyertai A.C. Milan. Pada hari berikutnya, Milan mengesahkan perpindahan itu, mengumumkan bahawa Mesbah telah menandatangani kontrak selama empat tahun setengah bersama kelab itu dengan yuran perpindahan €1.2 juta
Pada 26 Januari 2012, Mesbah membuat penampilan sulungnya untuk Milan, dalam suku akhir Coppa Italia 2011-12 menentang Lazio. Mesbah bermain keseluruhan perlawanan dengan berjaya memenangi perlawanan dengan keputusan 3–1. Pada 20 Mac 2012, Mesbah menjaringkan gol pertamanya untuk Milan, ketika seri 2–2 dengan Juventus dalam separuh akhir Coppa Italia 2011-12. Dia membuat dua belas penampilan dalam semua pertandingan untuk Milan, termasuk dua dalam Liga Juara-Juara UEFA, ketika menentang Arsenal dan Barcelona.
Pada musim 12/13, Mesbah jarang beraksi kerana penurunan prestasi dan kecederaan, hanya berjaya membuat dua penampilan dalam separuh pertama liga. Ini mendorong Milan untuk menjual pemain itu kepada Parma F.C. pada bulan Januari 2013, dengan pertukaran pemain dengan Cristian Zaccardo.

Parma F.C.

Mesbah sekali lagi jarang digunakan di Parma dan hanya membuat tujuh penampilan sehingga akhir musim 12/13. Pada musim berikutnya, Mesbah hanya membuat empat penampilan dan dia kemudiannya dipinjam kepada A.S. Livorno Calcio pada bulan Januari 2014.

A.S. Livorno Calcio

Di Livorno, Mesbah kerap berada dalam kesebelasan utama. Dia bermain di posisi pertahanan kiri dalam formasi 3-5-2 tetapi gagal membantu Livorno mengelakkan penyingkiran.

U.C. Sampdoria

Mesbah menyertai U.C. Sampdoria pada bulan Ogos 2014, menandatangani perjanjian dua tahun bersama kelab itu.

Karier antarabangsa

Pada bulan Mei 2010, Mesbah dipanggil buat pertama kali ke pasukan kebangsaan Algeria oleh Rabah Saâdane untuk kem latihan dua minggu di Crans-Montana, Switzerland sempena persedian Piala Dunia FIFA 2010. Mesbah membuat penampilan sulungnya dua minggu kemudian, pada 28 Mei 2010, ketika perlawnan persahabatan menentang Republik Ireland. Dia disenaraikan dalam skuad 23 pemain untuk Piala Dunia.